12. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 383 της 22/29 Απρ. 1977 (ΦΕΚ Α΄ 118) Περί εξαιρέσεως εκ της εποπτείας του Υπουργείου Οικονομικών του Μπενακείου Φυτοπαθολογικού Ινστιτούτου και υπαγωγής τούτου εις την εποπτείαν του Υπουργείου Γεωργίας. Έχοντες υπ’ όψει: 1.Τας διατάξεις: α)του Νόμ. 4160/1929 «περί κυρώσεως του από 11 Μαΐου 1929 Ν.Δ/τος «περί συστάσεως Μπενακείου Φυτοπαθολογικού Ινστιτούτου», β)του από 17.9.1930 Π.Δ/τος «περί κυρώσεως της συμβάσεως δια την σύστασιν του Μπενακείου Φυτοπαθολογικού Ινστιτούτου» και γ)του άρθρ. 97 παρ. 3 του Α.Ν. 2039/1939 «περί τροποποιήσεως, συμπληρώσεως και κωδικοποιήσεως των Νόμων περί εκκαθαρίσεως και διοικήσεως των εις το Κράτος και υπέρ κοινωφελών σκοπών καταλειπομένων κληρονομιών, κληροδοσιών και δωρεών». 2.Την υπ’ αριθ. 2/17.2.1977 σύμφωνον γνωμοδότησιν του Συμβουλίου Εθνικών Κληροδοτημάτων, προτάσει των επί των Οικονομικών και Γεωργίας Υπουργών, απεφασίσαμεν: 1.Εξαιρούμεν της, κατά τας διατάξεις του Α.Ν. 2039/1939, εποπτείας του Υπουργείου Οικονομικών, επί της διαχειρίσεώς του, το Μπενάκειον Φυτοπαθολογικόν Ινστιτούτον, καθ’ όσον τούτο δεν συντηρείται κυρίως εκ των πόρων της δωρεάς, αλλά εξ ιδίων πόρων, προερχομένων εκ της λειτουργίας του και εκ της Κρατικής επιχορηγήσεως, υπαγόμενον εφεξής εις την εποπτείαν του αρμοδίου ως εκ του σκοπού Υπουργείου Γεωργίας. 2.Η εποπτεία του Υπουργείου Οικονομικών επί του Μπενακείου Φυτοπαθολογικού Ινστιτούτου, παραμένει επί θεμάτων διατηρήσεως ή επενδύσεως εις άλλα περιουσιακά στοιχεία της δωρηθείσης περιουσίας, ως και επί της εκκαθαρίσεως των κατά κληρονομίαν, κληροδοσίαν και δωρεάν καταλειπομένων άλλων περιουσιών και επί της διαχειρίσεως και διαθέσεως των προς εκτέλεσιν ειδικού κοινωφελούς σκοπού καταλειπομένων τοιούτων περιουσιών, ασκουμένη κατά τας διατάξεις του Α.Ν. 2039/1939. 